13.10.2009 23:07   Organist ja festivalijuht ning produtsent Andres Uibo andis järjekordse kontserdi Riia toomkirikus, kus ta partneriks oli kitarrist Heiki Mätlik.    Riia kavas olid koraalieelmängud ja -fantaasiad ning kontserdid nii originaalis  kui seades kitarrile ja orelile kuulsatelt klassikutelt Bachilt, Vivaldilt, Beethovenilt. Eesti muusikat esindas üks osa "Uus Jeruusalemm" Uibo enda orelisuurvormist "Apocalypsis Symphony" kitarri ja oreli seades.    Nädalapäevad hiljem andis Andres Uibo soolokontserdi Milano kuulsa toomkiriku orelil umbes 3500 kuulajale. Mendelssohni tähtpäeva-aasta puhul olid kavas tema Orelisonaadid nr 2 ja nr 6 ning "Nachspiel". Eesti muusikast kõlas Arvo Pärdi orelimissa "Annum per annum" ning kaks osa Uibo  "Apocalypsis Symphonyst" ("Then I Saw... ja "New Jerusalem").    Järgmisel päeval, 4. oktoobril esines Uibo duos kitarrist Ain Vartsiga teises Milano kirikus, Basilica Apostolorumis. Eesti muusikute esinemist jälgis ligi 2000 kuulajat. Siin oli klassikapalade kõrval kaasas Peeter Vähi pala "42".    Andres Uibo ja Ain Varts salvestasid ka tunniajalise programmi Itaalia raadiole RAI 3, mis läks kohe eetrisse. Korraldajate sõnul olid saadet jälginud miljonid kuulajad.    Andres  Uibo mängis Milanos ka meie riigi juubeliaastal 2008, esinedes Eesti vabariigi Milano konsulaadi korraldatud kontserdiga. Tänavu suvel astus Uibo üles taas Itaalias, andes kaks kontserti Roomas.    Kahe festivali, Tallinna orelifestivali ja Suure-Jaani muusikapäevade kunstilise juhina ning Eesti Kontserdi produtsendina valmistab Andres Uibo praegu ette juba 2010. aasta muusikapidustuste kavasid.